將進酒
作者：陳陶
朝代：唐

paragraphs: 金尊莫倚青春健，齷齪浮生如走電。
琴瑟盤傾從世珠，黃泥局瀉流年箭。
麻姑爪禿瞳子昏，東皇肉角生魚鱗。
靈鼇柱骨半枯朽，驪龍德悔愁耕人。
周孔蓍龜久淪沒，黃蒿誰認賢愚骨。
兔苑詞才去不還，蘭亭水石空明月。
姮娥弄簫香雨收，江濱迸瑟魚龍愁。
靈芝九折楚蓮醉，翾風一歎梁庭秋。
醁亞蠻觥奉君壽，玉山三獻春紅透。
銀鴨金鵝言待誰，隋家嶽瀆皇家有。
珊瑚座上凌香雲，鳳𦢙龍炙猩猩脣。
芝蘭此日不傾倒，南山白石皆賢人。
文康調笑麒麟起，一曲飛龍壽天地。